**ROMÂNIA**

**JUDEŢUL CLUJ**

**CONSILIUL JUDEŢEAN**

**H O T Ă R Â R E**

**privind** **înscrierea în Inventarul** **bunurilor domeniului public al Județului Cluj**

**a unor imobile și pentru modificarea anexelor nr. 1 și nr. 25 la Hotărârea Consiliului Judeţean Cluj nr. 143/2008 privind însuşirea Inventarului bunurilor care alcătuiesc domeniul public al Judeţului Cluj**

Consiliul Judeţean Cluj întrunit în şedinţă ordinară;

Având în vedere Referatul de aprobare cu nr. 37.672/2019 la Proiectul de hotărâre înscrierea în inventarul bunurilor domeniului public al Județului Cluj a unor imobile și pentru modificarea anexelor nr. 1 și nr. 25 la Hotărârea Consiliului Judeţean Cluj nr. 143/2008 privind însuşirea Inventarului bunurilor care alcătuiesc domeniul public al Judeţului Cluj, propus de domnul Alin Tișe-Președintele Consiliului Judeţean Cluj, însoţit de Rapoartele compartimentelor de resort din cadrul aparatului de specialitate al Consiliului Judeţean Cluj cu nr. 37.672/2019 şi de Avizele Comisiilor de specialitate nr. 1, 4 și 5;

Ținând cont de:

* Hotărârea Guvernului nr. 867/2002 privind trecerea unor imobile din domeniul privat al statului și din administrarea Ministerului Sănătății și Familiei în domeniul public al județelor și în administrarea consiliilor județene respective;
* Hotărârea Guvernului nr. 964/2010 privind înfiinţarea Institutului Regional de Gastroenterologie-Hepatologie "Prof. Dr. Octavian Fodor" Cluj-Napoca;
* Hotărârea Consiliului Local al Municipiului Cluj-Napoca nr. 995/2017 privind aprobarea solicitării de trecere a imobilului situat în municipiul Cluj-Napoca, str. Decebal nr. 126, în domeniul public al Municipiului Cluj-Napoca;
* Adresele cu nr. XI/A/CSA/2405,2719/CSA/2483/2011 și nr. XI/A/CSA/2406,2719/CSA/2483/2011 emise de Direcția organizare și politici salariale din cadrul Ministerului Sănătății;
* adresa nr. 15601/12.06.2017 emisă de Consiliul Județean Cluj – Direcția de Administrare a Domeniului Public și Privat al Județului Cluj;
* adresele Primăriei Municipiului Cluj-Napoca cu nr. 441555/453/6.09.2019 și nr. 527844/453/15.10.2019;
* Hotărârea Consiliului Local al Comunei Aghireșu nr. 25/17.09.2019 privind aprobarea transmiterii imobilelor “Tabara Scolara Leghia”, situate în Comuna Aghiresu, sat Leghia, din domeniul public al Comunei Aghiresu în domeniul public al Judetului Cluj;
* Hotărârea Consiliului Local al Comunei Ciurila nr. 60/11.10.2019 privind aprobarea trecerii imobilului cu număr cadastral 55670 din domeniul public al Comunei Ciurila în domeniul public al Județului Cluj;

Luând în considerare dispozițiile:

* art. 2, ale art. 3 alin. (2), ale art. 58 alin. (1) și (3), ale art. 59 și ale art. 61 - 62 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 141, ale art. 148 alin. (3), ale art. 151 alin. (6), ale art. 221-222, ale art. 224 și ale art. 226-227 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 143/2016;

În conformitate cu prevederile:

* art. 173 alin. (1) lit. c), ale art. 286 – 287, ale art. 289 - 290, ale art. 292, ale art. 294 alin. (3) și ale art. 297 - 301 din Ordonanța de urgență a Guvernului nr. 57/2019 privind Codul administrativ, cu completările ulterioare;
* art. 858 - 870 din Legea privind Codul civil nr. 287/2009, republicată, cu modificările şi completările ulterioare;

Fiind îndeplinite prevederile cuprinse la art. 182 alin. (4) coroborate cu art. 136 și art. 139 din Ordonanța de urgență a Guvernului nr. 57/2019 privind Codul administrativ, cu completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu completările ulterioare;

**hotărăşte:**

**Art. 1. (1)** Se aprobă înscrierea în Inventarul bunurilor care aparțin domeniului public al Județului Cluj a următoarelor bunuri imobile:

1. imobilele situate în Municipiul Cluj-Napoca, str. Decebal nr. 126, identificate în Cartea funciară nr. 309262 Cluj-Napoca(CF vechi cu nr. 1431) cu numărul topografic 9676;
2. imobilele situate în Comuna Aghireșu, localitatea Leghia nr. 93B și 93C, identificate în Cartea funciară nr. 57859 Aghireșu cu numărul cadastral 57859, respectiv în Cartea funciarănr. 57860 Aghireșu cu numărul cadastral 57860;
3. imobilul situat în Comuna Ciurila, identificat în Cartea funciară nr. 55670 Ciurila cu numărul cadastral 55670.

**(2)** Se aprobă darea în administrarea Consiliului Județean Cluj a imobilelor prevăzute la art. 1 alin. (1) lit. a) și b).

**(3)** Se aprobă darea în administrarea Direcției Generale de Asistență Socială și Protecția Copilului Cluj a imobilului prevăzut la art. 1 alin. (1) lit. c).

**Art. 2.** Hotărârea Consiliului Județean Cluj nr. 143/2008 privind însuşirea Inventarului bunurilor care alcătuiesc domeniul public al Judeţului Cluj, cu modificările şi completările ulterioare, se modifică după cum urmează:

1. Anexa nr. 1 ”Inventarul bunurilor care aparţin domeniului public al Judeţului Cluj,

aflate în administrarea Consiliului Judeţean Cluj”se completează conform **anexei nr. 1** care face parte din prezenta hotărâre.

**2.** Anexa nr. 25 ”Inventarul bunurilor care aparţin domeniului public al Judeţului Cluj, aflate în administrarea Direcției Generale de Asistență Socială și Protecția Copilului Cluj” se completează conform **anexei nr. 2** care face parte din prezenta hotărâre.

**Art. 3.** Prezenta hotărâre se comunică prin intermediul secretarului judeţului, în termenul prevăzut de lege, Direcției Generale Buget-Finanţe, Resurse Umane; Direcției de Administrare a Domeniului Public și Privat al Județului Cluj, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi postare pe pagina de internet „www.cjcluj.ro".

**Contrasemnează:**

**p. PREŞEDINTE, SECRETAR AL JUDEŢULUI,**

**Alin Tișe Simona Gaci**

**Nr. 227 din 29 noiembrie 2019**

*Prezenta hotărâre a fost adoptată cu 34 voturi “pentru” fiind astfel respectate prevederile legale privind majoritatea de voturi necesară. Din totalul celor 36 de consilieri judeţeni în funcţie și-au înregistrat prezența la ședință un număr de 34 de consilieri județeni.*